REGULAMENTUL (CE) NR. 220/2009 AL PARLAMENTULUI EUROPEAN ȘI AL CONSILIULUI
din 11 martie 2009
de modificare a Regulamentului (CE) nr. 999/2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă, în ceea ce privește competențele de executare conferite Comisiei
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 152 alineatul (4) litera (b),
având în vedere propunerea Comisiei,
având în vedere avizul Comitetului Economic și Social European (1),
după consultarea Comitetului Regiunilor,
hotărând în conformitate cu procedura prevăzută la articolul 251 din tratat (2),
întrucât:
(1)
Regulamentul (CE) nr. 999/2001 al Parlamentului European și al Consiliului (3) prevede ca anumite măsuri să fie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (4).
(2)
Decizia 1999/468/CE a fost modificată prin Decizia 2006/512/CE a Consiliului (5), care a introdus procedura de reglementare cu control pentru adoptarea măsurilor care au caracter general și sunt destinate să modifice elemente neesențiale ale unui act de bază adoptat în conformitate cu procedura prevăzută la articolul 251 din tratat, printre altele prin eliminarea unora dintre aceste elemente sau prin completarea actului cu noi elemente neesențiale.
(3)
În conformitate cu Declarația Parlamentului European, a Consiliului și a Comisiei (6) privind Decizia 2006/512/CE, pentru ca procedura de reglementare cu control să fie aplicabilă actelor deja în vigoare adoptate în conformitate cu procedura prevăzută la articolul 251 din tratat, acestea trebuie să fie adoptate în conformitate cu procedurile aplicabile.
(4)
În ceea ce privește Regulamentul (CE) nr. 999/2001, Regulamentul (CE) nr. 1923/2006 al Parlamentului European și al Consiliului (7) a introdus procedura de reglementare cu control numai pentru anumite măsuri de punere în aplicare care au făcut obiectul modificărilor. Prin urmare, Regulamentul (CE) nr. 999/2001 ar trebui adaptat pentru competențele de executare rămase.
(5)
În special, Comisia ar trebui să fie împuternicită să aprobe analize rapide, să extindă anumite prevederi astfel încât să includă și alte produse de origine animală, să adopte norme de aplicare inclusiv metoda de confirmare a encefalopatiei spongiforme bovine (ESB) la ovine și caprine, să modifice anexele și să adopte măsurile tranzitorii. Deoarece măsurile respective au un domeniu general de aplicare și sunt destinate să modifice elemente neesențiale ale Regulamentului (CE) nr. 999/2001, printre altele prin completarea acestuia cu noi elemente neesențiale, acestea trebuie să fie adoptate în conformitate cu procedura de reglementare cu control prevăzută la articolul 5a din Decizia 1999/468/CE.
(6)
De asemenea, este oportună limitarea, ca urmare a confirmării prezenței unei forme de encefalopatie spongiformă transmisibilă (EST), a posibilității ca statele membre să aplice alte măsuri numai la cazurile în care aprobarea acelor măsuri de către Comisie se bazează pe o evaluare favorabilă a riscurilor care să țină seama în special de măsurile de control din respectivul stat membru și în care măsurile respective să ofere un nivel echivalent de protecție.
(7)
Regulamentul (CE) nr. 999/2001 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 999/2001 se modifică după cum urmează:
1.
La articolul 5 alineatul (3), al treilea paragraf se înlocuiește cu următorul text:
„Analizele rapide sunt aprobate în acest scop în conformitate cu procedura de reglementare cu control menționată la articolul 24 alineatul (3) și sunt introduse pe o listă care figurează în anexa X capitolul C punctul 4.”
2.
La articolul 9, alineatul (3) se înlocuiește cu următorul text:
„(3) Având în vedere criteriile stabilite la punctul 5 din anexa V, alineatele (1) și (2) nu se aplică rumegătoarelor care au fost supuse testului alternativ recunoscut în conformitate cu procedura de reglementare cu control menționată la articolul 24 alineatul (3), cu condiția ca testul respectiv să fie inclus în anexa X, în cazul în care rezultatele testului au fost negative.”
3.
La articolul 13 alineatul (1), al treilea paragraf se înlocuiește cu următorul text:
„Prin derogare de la prezentul alineat, un stat membru poate aplica alte măsuri care să ofere un nivel echivalent de protecție pe baza unei evaluări favorabile a riscurilor în temeiul articolelor 24a și 25, ținând seama în special de măsurile de control din respectivul stat membru, în cazul în care măsurile în cauză au fost aprobate pentru acel stat membru în conformitate cu procedura de reglementare menționată la articolul 24 alineatul (2).”
4.
La articolul 16, alineatul (7) se înlocuiește cu următorul text:
„(7) În conformitate cu procedura de reglementare cu control menționată la articolul 24 alineatul (3), dispozițiile alineatelor (1)-(6) pot fi extinse și asupra altor produse de origine animală. Normele de aplicare a prezentului articol se adoptă în conformitate cu procedura de reglementare menționată la articolul 24 alineatul (2).”
5.
La articolul 20, alineatul (2) se înlocuiește cu următorul text:
„(2) Dacă este necesar pentru a asigura aplicarea uniformă a dispozițiilor prezentului articol, normele de punere în aplicare se adoptă în conformitate cu procedura de reglementare menționată la articolul 24 alineatul (2). Metoda de confirmare a ESB la ovine și caprine se adoptă în conformitate cu procedura de reglementare cu control menționată la articolul 24 alineatul (3).”
6.
La articolul 23, primul paragraf se înlocuiește cu următorul text:
„După consultarea comitetului științific competent cu privire la orice chestiune ce ar putea avea impact asupra sănătății publice, se modifică sau se completează anexele și orice măsuri tranzitorii adecvate se adoptă în conformitate cu procedura de reglementare cu control menționată la articolul 24 alineatul (3).”
7.
Articolul 23a se modifică după cum urmează:
(a)
litera (a) se înlocuiește cu următorul text:
„(a)
aprobarea analizelor rapide menționate la articolul 5 alineatul (3) al treilea paragraf, articolul 6 alineatul (1), articolul 8 alineatul (2) și articolul 9 alineatul (3),”;
(b)
se adaugă următoarele litere:
„(k)
extinderea dispozițiilor articolului 16 alineatele (1)-(6) la alte produse de origine animală,
(l)
adoptarea metodei de confirmare a ESB la ovine și caprine menționată la articolul 20 alineatul (2),
(m)
modificarea sau completarea anexelor și adoptarea oricăror măsuri tranzitorii adecvate menționate la articolul 23.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 11 martie 2009.